钦定古今图书集成/明伦汇编/闺媛典/第003卷 > 小学外篇 > 《嘉言》
## 钦定古今图书集成/明伦汇编/闺媛典/第003卷 > 小学外篇 > 《嘉言》

司马温公曰：“妇者，家之所由盛衰也。苟慕一时之富
贵而娶之，彼挟其富贵，鲜有不轻其夫而傲其舅姑，
养成骄妒之性，异日为患，庸有极乎？借使因妇财以
致富，依妇势以取贵，苟有丈夫之志气者，能无愧乎？”
安定胡先生曰：“嫁女必须胜吾家者。胜吾家则女之
事人，必钦、必戒。娶妇必须不若吾家者。不若吾家，则”
妇之事舅姑，必执妇道。

或问：“孀妇于理似不可取，如何？”伊川先生曰：“然。凡取，
以配身也。若取失节者以配身，是己失节也。”又问：“或
有孤孀贫穷无托者，可再嫁否？”曰：“只是后世怕寒饿
死，故有是说。然饿死事极小，失节事极大。”

柳开仲涂曰：“皇考治家孝且严，旦望弟妇等拜堂下
毕，即上手低面，听我皇考训诫曰：‘人家兄弟，无不义
者，尽因娶妇入门，异姓相聚，争长竞短，渐渍日闻。偏
爱私藏，以致背戾，分门割户，患若贼仇，皆汝妇人所
作。男子刚肠者几人，能不为妇人言所惑？吾见多矣。
若等宁有是耶？退则惴惴，不敢出一语为不孝事。开’”
辈祇此赖之，得全其家云。